## Odluka o visini naknade za korištenje voda

### NN 94/2007 (13.9.2007.), Odluka o visini naknade za korištenje voda

# VLADA REPUBLIKE HRVATSKE

**2828**

Na temelju članka 12. stavka 1. Zakona o financiranju vodnog gos­podarstva
(»Narodne novine«, br. 107/95, 19/96, 88/98 i 150/2005),Vlada Republike Hrvatske
je na sjednici održanoj 7. rujna 2007. godine donijela

## ODLUKU

### O VISINI NAKNADE ZA KORIŠTENJE VODA

I.

Ovom se Odlukom određuje visina naknade za korištenje voda.

II.

Visina naknade za korištenje voda iznosi:
– 0,80 kuna za prostorni metar (1 m3) vode isporučene korisnicima putem
vodoopskrbnog sustava;
– 1,60 kuna za prostorni metar (1 m3) zahvaćene mineralne i termalne vode.

III.

Visina naknade za korištenje voda koja se plaća za korištenje vodnih snaga za
proizvodnju električne energije iznosi 7,5 % od cijene jednog kilovat sata (1
kWh) ostvarene prosječne cijene električne energije proizvedene na pragu svih
hidroelektrana pojedinog obveznika.

IV.

Visina naknade za korištenje voda koja se plaća za korištenje vodne snage za
pogon postrojenja, osim postrojenja za proizvodnju električne energije, iznosi
2,00 kune godišnje za jedan kilovat (kW) ukupne instalirane snage postrojenja.

V.

Visina naknade za korištenje voda za splavarenje, uključujući i rafting, vožnju
kanuima i drugim sličnim plovilima, ako se te djelatnosti obavljaju kao tržišne
iznosi 50,00 kuna godišnje po svakom putničkom mjestu u plovilu, utvrđenom u
odluci o dodjeli koncesije, neovisno o popunjenosti.

VI.

Visina naknade za korištenje voda za postavljanje plutajućih ili plovećih
objekata na vodama, radi obavljanja ugostiteljske ili druge tržišne djelatnosti
iznosi 100,00 kuna godišnje po četvornom metru (m2) zaposjednute vodene površine.

VII.

Visina naknade za korištenje voda za navodnjavanje pri kojem nije moguće
izmjeriti ili se ne mjeri količina zahvaćene vode iznosi 288 kuna godišnje po
hektaru (ha) navodnjavanih površina.
Visina naknade za korištenje voda za navodnjavanje pri kojem se mjeri količina
zahvaćene vode iznosi kako je uređeno točkom VIII. ove Odluke.

VIII.

Visina naknade za korištenje voda za svaki drugi oblik korištenja voda koji
prelazi granice opće uporabe voda, a koji je određen propisom iz članka 44.
Zakona o financiranju vodnoga gospodarstva, kojim se uređuje obračun i plaćanje
naknade za korištenje voda, osim oblika korištenja voda iz točaka II., III.,
IV., V., VI.. i VII. stavka 1. ove Odluke, iznosi:
– 0,80 kuna za prostorni metar (1 m3) zahvaćene vode I. vrste;
– 0,72 kuna za prostorni metar (1 m3) zahvaćene vode II. vrste;
– 0,56 kuna za prostorni metar (1 m3) zahvaćene vode III. vrste;
– 0,32 kuna za prostorni metar (1 m3) zahvaćene vode IV. i V. vrste.

IX.

Za određene oblike korištenja voda, osim oblika iz točaka II., III., IV., V.,
VI. i VII. stavka 1. ove Odluke, visina naknade za korištenje voda može se
uvećati ili umanjiti za korekcijske koeficijente, sukladno propisu iz članka 44.
Zakona o financiranju vodnoga gospodarstva, kojim se uređuje obračun i plaćanje
naknade za korištenje voda.

X.

Danom stupanja na snagu ove Odluke prestaje važiti Odluka o visini naknade za
korištenje voda (»Narodne novine«, broj 62/2000).

XI.

Ova Odluka stupa na snagu osmoga dana od dana objave u »Narodnim novinama«.

Klasa: 325-01/07-01/01
Urbroj: 5030116-07-1
Zagreb, 7. rujna 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Odluka, NN 94/2007-2828
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)